
E L Ő T E R J E S Z T É S

Sülysáp Város Önkormányzata Képviselő-testületének
2015. szeptember 24-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2015. (IX. 24.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2015. szeptember 16.


Horinka László s.k.


polgármester
Láttam!

Sülysáp, 2015. szeptember 17.

Dr. Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2015. augusztus 13-ai ülése óta 6 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	118/2015
	2015-08-13
	Buszmegálló áthelyezése
	2015-08-31
	Végrehajtva

	121/2015
	2015-08-31
	Pályázat kiírása önkormányzati tulajdonú ingatlan hasznosítására (Szent István tér 17/C.)
	2015-08-31
	Végrehajtva

	122/2015
	2015-08-13
	Önkormányzati tulajdonú ingatlan ingyens használatba adása (Polgárőrségnek)
	2015-08-31
	Végrehajtva

	124/2015
	2015-08-13
	Tápiósülyi búcsúhoz kapcsolódó vidámparki szolgáltatás helyének kijelölése
	2015-09-06
	Végrehajtva

	123/2015
	2015-08-13
	Székek beszerzése a Móra Ferenc Általános Iskola tagiskolája részére
	2015-09-15
	Megrendelve, 4-6 hét a szállítás

	129/2015/Z
	2015-08-31
	I. számú háziorvosi rendelő eszközellátása – szerződéskötés
	2015-09-11
	Végrehajtva


II. Tájékoztató az előző ülés óta történt fontosabb eseményekről
· Csatornázás: Augusztus 19-ére elkészült a Kiskókai sorompónál a vasúti pálya keresztezése és a Kiskókai 15 méteres szakasz is megépült. Ezzel a csatornahálózat készültsége településünkön 100 %-os, így az élőre kötések mindenhol végezhetők. Az élőre kötéseket városunkban folyamatosan végzi a Frikober Kft. Az augusztus végi állapot szerint mintegy 350 ingatlan van élőre kötve, további 850 ingatlanon a szerelési munkák már megkezdődtek, de még nagyon sok ingatlanon várják a kivitelezők megjelenését. Az elmúlt hetekben több alkalommal alakult ki a csatornahálózat üzemeltetése során havária helyzet, ezek közül a legsúlyosabb az volt, amikor az Kiskókai utcában az egyik ingatlanon a szuterént öntötte el a szennyvíz, mivel annak padlószintje csak kevéssel helyezkedik el magasabban, mint a gerincvezeték és a szuterénban is találhatók szennyvízkibocsátó pontok. Ez a probléma a Szőlő utcai átemelő környezetében kialakult dugulás miatt adódott, amit a TRV munkatársai 5 nap alatt szüntettek meg. Ez idő alatt a szennyvizet az átemelőből szippantó autókkal kellett átszállítani a tisztítóba. Sajnos még mindig van olyan átemelő, ahol nem készült el az elektromos bekötés, emiatt időnként aggregátoros üzemeltetésre is szükség van. A sülysápi tisztítóhoz tartozó átemelők közül augusztus végén látták el elektromos árammal a kókai átemelőt, de a mendei átemelő, illetve Sülysápon a Vasút utcában, a Szent Imre úti csomópontnál lévő átemelőknél még a mai napig sincs áram.
· Sülysáp Környéki Szociális Társulás: Augusztusban a Társulási Tanács ülésén ismertettük a társulás tagjaival a 2016. évi költségvetésben megjelent előirányzatokat és felkértük a polgármestereket, hogy testületükkel osszák meg ezen információkat és hozzanak döntést a társulás jövőjét illetően. Sülysáp Város Önkormányzata szintén a szeptemberi ülésén tárgyalja ezt a témát, részletes információk és a javasolt irány az ezzel kapcsolatos előterjesztésben kerül rögzítésre.
· Kistérségi Központi Orvosi Ügyelet: Augusztusban több alkalommal is foglalkozott a témával az érintett 17 polgármester, Mende község jelezte, hogy a továbbiakban nem kíván részt venni a közös ügyeleti ellátásban, információim szerint Gyömrővel közösen kívánja ügyletei feladatait ellátni. Ezen változás figyelembevételével, már közel véglegessé vált a közbeszerzési kiírás követelményrendszere és várhatóan még szeptember hónapban megjelenik a felhívás.

· I. sz. felnőtt háziorvosi praxis: Az augusztus 31-ei határidővel meghirdetett felnőtt háziorvosi praxisra több érdeklődő is jelentkezett, voltak, akik személyesen is ellátogattak Sülysápra, volt köztük olyan is, aki a rendelőt is megnézte. Ennek ellenére az 5-6 érdeklődő jelentkező közül a megadott határidőre csak ketten nyújtották be a pályázatukat. Ez a téma szintén a szeptemberi ülésünk napirendjén szerepel, ezért a további részletek az adott napirendi pontnál láthatóak.
· Külterületek (Sándorszállás, Jakabszállás, Kistelek) hulladékszállításának megszervezése: Augusztus végén a külterületi lakosok részére lakossági fórumot szerveztünk, ahol a területet érintő problémák kerültek előtérbe. Ezek közül az egyik legfontosabb a hulladékszállítás megszervezése volt. A távüsz Kft. kapacitásaira támaszkodva, kéthetente fogjuk összegyűjteni az ÖKOVÍZ-es jelzett zsákokban kihelyezett hulladékot, amelyeket a távüsz telephelyéről az ÖKOVÍZ fog továbbszállítani. A szelektív hulladékgyűjtés lehetőségét is felkínáltuk a területen élőknek és egy hónapban egyszer az ilyen hulladékot is begyűjtjük a területről, amit hasonlóan a kommunális hulladékhoz az ÖKOVÍZ fog továbbszállítani.

· Tanévkezdés: A 2015-2016-os tanév településünkön mindegyik iskolában, rendben elindult. A Szent István Általános Iskolában alpolgármester úr, a Móra Ferenc Általános Iskolában pedig én vettem részt a tanévnyitó ünnepélyen. A gyermekek étkeztetése körül a korábbi években kialakult zavarokat igyekeztünk kiküszöbölni és az idén már a második tanítási napon kaptak ebédet a gyermekek.

· Foglalkoztatás: Az elmúlt hetekben Jászberényből, Vecsésről, Ecserről is kaptunk megkeresést, hogy az ottani üzemekben szívesen foglalkoztatnának munkavállalókat, amennyiben a jelentkezők alkalmasnak bizonyulnak. A vecsési lehetőségre az Összefogás Sülysápért Egyesület mikrobuszával vittünk el 8 főt állásinterjúra, akik közül végül 2 főt vettek fel próbaidővel. Ugyanakkor a jászberényi cég toborzójára már a minimális 15 főt sem tudtuk biztosítani, mivel az álláskeresők nem vállalták még a toborzón való részvételt sem. 

